FISCHER, Johann Eberhard
(Esslingen, Németország, 1697. 01. 10. − Szentpétervár, Oroszország, 1771. 09. 13.)

Nyelvész. A német származású orosz akadémikus elsősorban Leibniz, illetve Pallas hatására kezdi vizsgálni az oroszföldi nemzetiségek történetét, néprajzát és főként nyelvét. Résztvevője, sőt titkára a II. kamcsatkai expedíciónak, tehát személyesen is ismeri a terepet. A jelentős előmunkálatoknak és a bőséges, könnyen hozzáférhető forrásoknak köszönhetően a választott témakörnek európai hírű kutatója lesz, munkáival, munkásságával sok tekintetben meghatározza és előkészíti az oroszföld történetének és nyelveinek európai kutatását. A modern finnugor nyelvhasonlítás egyik előfutárának tekinthető, sokban hatott Schlözer tevékenységére is. 

Fontosabb munkáiból:
•	Sibirische Geschichte I–II. 1768.
•	Die origine Ungrorum In: Quaestiones Petropolitanae… Vocabularum continens trecenta vocabula triginta quator gentium, maxime ex parte Sibirácarum Kézirat. Alsó-Szászországi Állami Könyvtár, Göttingen. 

Irodalom:
•	Zsirai M.: Finnugor rokonságunk. Bp. 1937. 490. p.
•	Gulya J.: XVIII. századi etimológiák. In: Uralisztikai Tanulmányok I. (Hajdú Péter 60. születésnapja tiszteletére) Bp. 1983. 163–171. p.
•	Gulya J.: A magyar nyelv első etimológiai szótára. Nyelvtudományi Értekezések 58(1967): 87–90. p.